แบงก์รอฟังคำสั่งศาล
ธนาคารจับตาคำตัดสินของศาล พร้อมปฏิบัติตามคำสั่ง
26 ก.พ. 2553

ธนาคารจับตาคำตัดสินของศาล พร้อมปฏิบัติตามคำสั่ง
นายไกรสร บารมีอวยชัย ผู้ช่วยผู้จัดการใหญ่ ผู้จัดการฝ่ายกฎหมาย ธนาคารกรุงเทพ เปิดเผยว่า ขั้นตอนปฏิบัติขึ้นกับคำตัดสินของศาล สมมติ ถ้าศาลมีคำสั่งยึดทรัพย์ ก็จะมีหน่วยงานที่เกี่ยวข้องเข้ามาบังคับคดีต่อ ซึ่งอาจจะเป็นกระทรวงคลัง คัดสำนวนแล้วส่งมาที่ธนาคาร ธนาคารต้องปฏิบัติตามคำสั่งว่าจะให้ส่งเงินเข้าแผ่นดินด้วยวิธีการอย่างไร เข้าบัญชีอะไร ระยะเวลาในการดำเนินการก็แล้วแต่หน่วยงานที่บังคับคดีมา แต่ถ้าเป็นคำสั่งยึดทรัพย์ก็ไม่มีปัญหา เพราะถึงอย่างไรเงินก็ตกเป็นของแผ่นดินแล้ว
กรณีศาลมีคำตัดสินคืนเงิน ศาลจะสั่งให้หน่วยงานที่เคยเป็นผู้ขออายัดบัญชี มาถอนคำสั่งอายัด ซึ่งเมื่อมีหนังสือมาแล้วธนาคารก็จะเลิกทำการอายัด แล้วหลังจากนั้น ก็เป็นสิทธิของผู้ฝากที่สามารถมาถอนเงินออกไป ขั้นตอนการถอนเงินหลังจากนั้นถือเป็นขั้นตอนปกติ แต่กระบวนการยกเลิกการอายัดต้องทำให้เร็ว เพื่อคุ้มครองสิทธิของเจ้าของเงิน
ด้านนายนพดล เรืองจินดา ธนาคารธนชาต เปิดเผยว่า ธนาคารจะรอฟังคำตัดสินของศาลเสียก่อน จึงจะบอกได้ว่า ขั้นตอนต่อไปต้องปฏิบัติอย่างไร แต่ตอนนี้เตรียมความพร้อมไว้แล้ว